CELEX: 32020R2163
Language: ro
Date: 2020-12-18 00:00:00
Title: Regulamentul de punere în aplicare (UE) 2020/2163 al Comisiei din 18 decembrie 2020 privind punerea în aplicare în Regatul Unit, în ceea ce privește Irlanda de Nord, a regulilor de origine prevăzute în regimurile comerciale preferențiale ale Uniunii

21.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 431/55
               
            
         REGULAMENTUL DE PUNERE ÎN APLICARE (UE) 2020/2163 AL COMISIEI
         din 18 decembrie 2020
         privind punerea în aplicare în Regatul Unit, în ceea ce privește Irlanda de Nord, a regulilor de origine prevăzute în regimurile comerciale preferențiale ale Uniunii
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 66 litera (a),
         întrucât:
         
                     (1)
                  
                  
                     Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) a fost încheiat în numele Uniunii prin Decizia (UE) 2020/135 a Consiliului (2) și a intrat în vigoare la 1 februarie 2020.
                  
               
                     (2)
                  
                  
                     Articolul 4 din Protocolul privind Irlanda/Irlanda de Nord, anexat la Acordul de retragere (denumit în continuare „protocolul”) reiterează faptul că Irlanda de Nord face parte din teritoriul vamal al Regatului Unit și că nicio dispoziție a protocolului nu împiedică Regatul Unit să includă Irlanda de Nord în domeniul teritorial de aplicare al listelor sale de concesii tarifare anexate la Acordul General pentru Tarife și Comerț din 1994 („GATT 1994”). Prin urmare, în scopul aplicării regimurilor comerciale preferențiale, țările terțe sau grupurile de țări terțe cu care Uniunea are astfel de regimuri comerciale preferențiale nu pot considera Irlanda de Nord ca făcând parte din Uniune. În special, în scopul aplicării dispozițiilor privind cumulul, mărfurile originare din Irlanda de Nord nu trebuie să fie considerate mărfuri originare din Uniune, iar transformarea efectuată în Irlanda de Nord nu trebuie să fie considerată transformare efectuată în Uniune.
                  
               
                     (3)
                  
                  
                     Cu toate acestea, articolul 13 alineatul (1) din protocol stabilește că orice trimitere la teritoriul vamal al Uniunii din protocol, precum și din dispozițiile din dreptul Uniunii, care se aplică Regatului Unit și în Regatul Unit în ceea ce privește Irlanda de Nord în temeiul protocolului, se aplică teritoriului terestru al Irlandei de Nord. În conformitate cu articolul 5 din protocol, Regulamentul (UE) nr. 952/2013 și obligațiile care decurg din acordurile internaționale încheiate de Uniune sau de statele sale membre acționând împreună, în măsura în care acestea se referă la comerțul cu mărfuri dintre Uniune și țări terțe, se aplică Regatului Unit și pe teritoriul acestuia în ceea ce privește Irlanda de Nord.
                  
               
                     (4)
                  
                  
                     Acordurile bilaterale dintre Uniune și Regatul Unit în temeiul protocolului nu dau naștere unor drepturi și obligații pentru alte țări terțe.
                  
               
                     (5)
                  
                  
                     În temeiul articolului 5 alineatul (2) și al articolului 56 alineatul (2) literele (d) și (e) din Regulamentul (UE) nr. 952/2013, legislația vamală a Uniunii include măsuri tarifare preferențiale cuprinse în acordurile pe care Uniunea le-a încheiat cu anumite țări, teritorii sau grupuri de țări sau de teritorii din afara teritoriului vamal al Uniunii sau pe care le-a adoptat în mod unilateral cu privire la unele țări și teritorii din afara UE.
                  
               
                     (6)
                  
                  
                     În temeiul articolului 64 alineatul (1) din Regulamentul (UE) nr. 952/2013, pentru a beneficia de măsurile tarifare preferențiale menționate la articolul 56 alineatul (2) literele (d) și (e) din regulamentul respectiv, mărfurile trebuie să respecte normele privind originea preferențială menționate la articolul 64 alineatele (2)-(5). Regulamentul de punere în aplicare (UE) 2015/2447 al Comisiei (3) stabilește normele de procedură, astfel cum sunt menționate la articolul 64 alineatul (1), pentru a facilita stabilirea în Uniune a originii preferențiale a mărfurilor.
                  
               
                     (7)
                  
                  
                     Având în vedere situația vamală specială a Regatului Unit în ceea ce privește Irlanda de Nord și pentru a aplica măsurile tarifare preferențiale și a asigura respectarea regulilor de origine relevante după încheierea perioadei de tranziție prevăzute în Acordul de retragere, este necesar să se adopte norme procedurale specifice pentru a facilita stabilirea în Irlanda de Nord a originii preferențiale a mărfurilor.
                  
               
                     (8)
                  
                  
                     Măsurile prevăzute de prezentul regulament se referă la dovezile de origine preferențiale care urmează să fie utilizate pentru mărfurile importate în Regatul Unit, în ceea ce privește Irlanda de Nord, la verificarea originii preferențiale a mărfurilor respective și la condițiile de acordare și de suspendare a măsurilor tarifare preferențiale.
                  
               
                     (9)
                  
                  
                     Întrucât perioada de tranziție prevăzută în Acordul de retragere se încheie la 31 decembrie 2020, prezentul regulament trebuie să intre în vigoare în regim de urgență și să se aplice de la 1 ianuarie 2021.
                  
               
                     (10)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal,
                  
               ADOPTĂ PREZENTUL REGULAMENT:
         
            Articolul 1
            Domeniul de aplicare
            Prezentul regulament se aplică mărfurilor importate în Regatul Unit în ceea ce privește Irlanda de Nord în scopul aplicării măsurilor tarifare preferențiale menționate la articolul 56 alineatul (2) literele (d) și (e) din Regulamentul (UE) nr. 952/2013.
         
         
            Articolul 2
            Aplicarea regulilor de origine preferențiale în Regatul Unit în ceea ce privește Irlanda de Nord
            
               (1)   În scopul aplicării în Regatul Unit în ceea ce privește Irlanda de Nord a măsurilor tarifare preferențiale menționate la articolul 1 din prezentul regulament, normele privind originea preferențială prevăzute la articolul 64 alineatul (1) din Regulamentul (UE) nr. 952/2013 se aplică mutatis mutandis în Regatul Unit în ceea ce privește Irlanda de Nord.
            
            
               (2)   Trimiterile la Uniune sau la statele membre din normele menționate la alineatul (1) se interpretează ca incluzând Regatul Unit în ceea ce privește Irlanda de Nord. Cu toate acestea, teritoriul Irlandei de Nord nu este considerat ca făcând parte din Uniune în țările terțe sau în grupurile de țări terțe cu care Uniunea are regimuri comerciale preferențiale în scopul aplicării, referitor la exporturile către Regatul Unit în ceea ce privește Irlanda de Nord, a dispozițiilor privind cumulul cuprinse în normele respective cu mărfurile originare sau transformarea efectuată în Uniune.
            
         
         
            Articolul 3
            Obligații legate de dovezile de origine în temeiul regimurilor comerciale preferențiale adoptate unilateral de Uniune
            Fără a aduce atingere articolului 4 din prezentul regulament, dovezile de origine pentru produsele care urmează să fie importate în Regatul Unit în ceea ce privește Irlanda de Nord se eliberează sau se întocmesc în țări terțe sau grupuri de țări terțe care beneficiază de măsurile tarifare preferențiale menționate la articolul 56 alineatul (2) litera (e) din Regulamentul (UE) nr. 952/2013, în aceleași condiții stabilite în regulile de origine prevăzute pentru aplicarea măsurilor respective pentru importul de astfel de produse în Uniune.
         
         
            Articolul 4
            Dovezile de origine
            Dovezile de origine eliberate sau întocmite în țări terțe sau grupuri de țări terțe care beneficiază de măsurile tarifare preferențiale menționate la articolul 1 indică „Regatul Unit în ceea ce privește Irlanda de Nord” pentru produsele care urmează să fie importate în Regatul Unit în ceea ce privește Irlanda de Nord, în cadrul regimurilor comerciale preferențiale care conțin măsurile respective.
         
         
            Articolul 5
            Verificare în temeiul regimurilor comerciale preferențiale adoptate unilateral de Uniune
            Se verifică originea produselor importate în Regatul Unit în ceea ce privește Irlanda de Nord și care beneficiază, în această țară, de măsurile tarifare preferențiale menționate la articolul 56 alineatul (2) litera (e) din Regulamentul (UE) nr. 952/2013 în țările terțe sau în grupurile de țări terțe în cauză, la cererea autorităților vamale competente din Regatul Unit în ceea ce privește Irlanda de Nord, în condițiile stabilite în regulile de origine prevăzute pentru aplicarea măsurilor respective pentru importul de astfel de produse în Uniune.
         
         
            Articolul 6
            Acordarea de preferințe în temeiul regimurilor comerciale preferențiale
            
               (1)   Măsurile tarifare preferențiale menționate la articolul 1 nu se acordă în Regatul Unit în ceea ce privește Irlanda de Nord decât în cazul în care țările terțe sau grupurile de țări terțe care beneficiază de măsurile tarifare preferențiale menționate la articolul 1 au luat măsuri pentru a asigura conformitatea și informează Comisia în consecință, atunci când exportă în Regatul Unit în ceea ce privește Irlanda de Nord, cu privire la:
               
                           (a)
                        
                        
                           regulile de origine preferențială a produselor;
                        
                     
                           (b)
                        
                        
                           regulile privind eliberarea sau întocmirea dovezilor de origine;
                        
                     
                           (c)
                        
                        
                           regulile privind verificarea originii preferențiale a produselor;
                        
                     
                           (d)
                        
                        
                           celelalte condiții prevăzute în regimurile comerciale preferențiale relevante.
                        
                     
            
               (2)   În sensul alineatului (1), Comisia publică pe site-ul său web data la care se consideră că țările terțe sau grupul de țări terțe au luat măsuri pentru a asigura conformitatea.
            
         
         
            Articolul 7
            Suspendarea preferințelor în temeiul regimurilor comerciale preferențiale
            
               (1)   Măsurile tarifare preferențiale menționate la articolul 1 nu se acordă în Regatul Unit în ceea ce privește Irlanda de Nord în cazul în care au fost stabilite, în conformitate cu alineatele (2) și (3), cazuri de fraudă, nereguli sau nerespectarea sistematică a normelor privind originea preferențială a produselor și a procedurilor aferente.
            
            
               (2)   În cazul în care există îndoieli întemeiate cu privire la existența unei fraude, a unor nereguli sau a nerespectării sistematice a normelor, astfel cum se menționează la alineatul (1), Comisia publică un aviz în Jurnalul Oficial al Uniunii Europene, în care prezintă motivele care stau la baza acestor îndoieli
            
            
               (3)   În cazul în care se identifică situații de fraudă, nereguli sau nerespectarea sistematică a normelor, iar aceste situații nu sunt abordate în termen de șase luni de la publicarea avizului, măsurile tarifare preferențiale nu se aplică în Regatul Unit în ceea ce privește Irlanda de Nord. Comisia publică pe site-ul său internet data la care măsurile tarifare preferențiale încetează să se aplice în Regatul Unit în ceea ce privește Irlanda de Nord.
            
            
               (4)   Regatul Unit comunică Comisiei, în ceea ce privește Irlanda de Nord, toate informațiile relevante pentru aplicarea prezentului articol.
            
            
               (5)   Măsurile tarifare preferențiale se pot aplica din nou în cazul în care, în conformitate cu articolul 6, se consideră că în țările terțe sau în grupul de țări terțe în cauză s-au luat măsuri pentru a se asigura conformitatea.
            
         
         
            Articolul 8
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 269, 10.10.2013, p. 1.
         
            (2)  Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 29, 31.1.2020, p. 1).
         
            (3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).